คัด 11 หุ้นกำไรกระฉูด ชู P/E ต่ำกว่า 10 เท่า
คัด 11 บจ.กำไร Q1/60 กระฉูด โตเกิน 80% พร้อมชูหุ้น P/E ต่ำกว่า 10 เท่า นำโดย SGP,PDI,BROOK,ZMICO และ BCP
23 พ.ค. 2560

“ข่าวหุ้นธุรกิจออนไลน์” ได้ทำการสำรวจผลการดำเนินงานไตรมาส 1/60 ของบริษัทจดทะเบียนในตลาดหลักทรัพย์แห่งประเทศไทย ซึ่งในครั้งนี้จะนำเสนอบจ.ที่กำไรเติบโตเกิน 80% โดยใช้เกณฑ์การคัดเลือกนำเสนอเฉพาะบจ.ที่มีสภาพคล่อง และค่า P/E ต่ำกว่า 10 เท่า หลังจากมองว่าในภาวะตลาดหุ้นผันผวน และเศรษฐกิจที่ยังไม่ฟื้นตัวเท่าที่ควร แต่บจ.เหล่านี้กลับทำผลงานได้เติบโตอย่างแข็งแกร่ง
โดยคาดว่าผลการดำเนินงานในไตรมาส 2 และ 3 ก็ยังจะสามารถทำผลงานได้ดีอย่างต่อเนื่อง ขณะที่ค่า P/E ยังต่ำ แสดงให้เห็นว่าราคาหุ้นยังถูก ซึ่งยังคงมีศักยภาพที่จะสามารถปรับตัวขึ้นได้อีกในอนาคต ซึ่งได้ทำการคัดเลือกมาทั้งหมด 11 ตัวดังตารางประกอบดังนี้

 
อันดับที่ 1 บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 1.14 พันล้านบาท เพิ่มขึ้น 2746% จากช่วงเดียวกันเมื่อปีก่อนที่มีกำไรสุทธิ 40.16 ล้านบาท
โดยผลการดำเนินงานในไตรมาสดังกล่าวปรับตัวเพิ่มขึ้น เนื่องจากบริษัทมีรายได้จากการขายจากการขนส่ง และการให้บริการเพิ่มขึ้น ซึ่งมีสาเหตุหลักมาจากธุรกิจจําหน่ายก๊าซ LPG ในต่างประเทศ ที่มีปริมาณการขายเพิ่มขึ้นและจากราคาก๊าซ LPG ในตลาดโลก (CP Saudi Aramco) ปรับตัวเพิ่มขึ้นกว่าปีก่อนมาก
 
อันดับที่ 2 บริษัท ผาแดงอินดัสทรี จำกัด (มหาชน) หรือ PDI รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 312.61 ล้านบาท เพิ่มขึ้น 936.23% จากช่วงเดียวกันเมื่อปีก่อนที่มีกำไรสุทธิ 30.17 ล้านบาท
โดยผลการดำเนินงานในช่วงดังกล่าวมีกำไรเพิ่มขึ้น เนื่องจากบริษัทมีรายได้ขายและบริการสังกะสีที่เติบโตขึ้นจากช่วงเดียวกันเมื่อปีก่อน
 
อันดับที่ 3 บริษัท บรุ๊คเคอร์ กรุ๊ป จำกัด (มหาชน) หรือ BROOK รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 88.50 ล้านบาท เพิ่มขึ้น 811.38% จากช่วงเดียวกันเมื่อปีก่อนที่มีกำไรสุทธิ 9.71 ล้านบาท
โดยผลการดำเนินงานช่วงดังกล่าวมีกำไรเพิ่มขึ้น เนื่องจากบริษัทมีรายได้จากการขายและการบริการเพิ่มขึ้นจาก 22.21ล้านบาท เป็นจำนวน 51.99 ล้านบาท คิดเป็น 134.08% เมื่อเปรียบเทียบกับงวดเดียวกันของปีก่อน โดยสาเหตุหลักเนื่องจากไตรมาสนี้มีรายได้ค่าบริหารจัดการกองทุนต่างประเทศที่เพิ่มขึ้น จำนวน 31ล้านบาท เมื่อเปรียบเทียบกับงวดเดียวกันของปีที่แล้ว
 
อับดับที่ 4 บริษัทหลักทรัพย์ ซีมิโก้ จำกัด (มหาชน) หรือ ZMICO รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 161.40 ล้านบาท เพิ่มขึ้น 692.24% จากช่วงเดียวกันเมื่อปีก่อนที่มีกำไรสุทธิ 20.37 ล้านบาท
โดยผลการดำเนินงานในช่วงดังกล่าวมีกำไรเพิ่มขึ้น เนื่องจากกำไรและผลตอบแทนจากเครื่องมือทางการเงินเพิ่มขึ้นจากช่วงเดียวกันเมื่อปีก่อน
 
อันดับที่ 5 บริษัท บางจาก คอร์ปอเรชั่น จำกัด (มหาชน) หรือ BCP รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 2.08 พันล้านบาท เพิ่มขึ้น 674.97% จากช่วงเดียวกันเมื่อปีก่อนที่มีกำไรสุทธิ 268.89 ล้านบาท
โดยผลการดำเนินงานช่วง Q1/60 มีกำไรเพิ่มขึ้น เนื่องจากบริษัทและบริษัทย่อย มี EBITDA รวม 4,075 ล้านบาท เพิ่มขึ้น 187% จากปีก่อน , เพิ่มขึ้น 33% จากไตรมาสก่อน) ผลการดำเนินงานปรับตัวดีขึ้นอย่างมาก โดยเฉพาะธุรกิจโรงกลั่นมีอัตราการผลิตเฉลี่ยอยู่ในระดับสูง รวมถึงผลการดำเนินงานธุรกิจผลิตภัณฑ์ชีวภาพที่ปรับตัวดีขึ้น และจากราคาน้ำมันดิบที่ปรับตัวดีขึ้น ส่งผลให้ธุรกิจโรงกลั่นมี Inventory Gain 299 ล้านบาท
 
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน